Document ID: 31994R3357

NEUVOSTON ASETUS (EY) N:o 3357/94,
annettu 22 päivänä joulukuuta 1994,
tiettyjen Bosnian ja Hertsegovinan, Kroatian ja Slovenian tasavalloista sekä entisestä Jugoslavian tasavallasta Makedoniasta peräisin olevista tuotteista vahvistettavista tuontikatoista ja valvonnasta yhteisössä (1995)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
Euroopan talousyhteisön ja Slovenian tasavallan välisen 5 päivänä huhtikuuta 1993 allekirjoitetun yhteistyösopimuksen(1), Euroopan talousyhteisön ja Slovenian tasavallan välisen 23 päivänä heinäkuuta 1993 parafoidun tekstiilituotteiden kauppaa koskevan sopimuksen ja Bosnian ja Hertsegovinan, Kroatian ja Slovenian tasavalloista sekä entisestä Jugoslavian tasavallasta Makedoniasta peräisin olevien tuotteiden tuontiin yhteisössä sovellettavasta menettelystä 22 päivänä joulukuuta 1994 annetun neuvoston asetuksen (EY) N:o 3355/94(2) mukaisesti melkein kaikkia yhdistetyn nimikkeistön 25-97 ryhmään kuuluvia ja mainituista tasavalloista peräisin olevia tuotteita on mahdollista tuoda yhteisöön ilman tulleja ja vaikutukseltaan vastaavia maksuja; mainitun yhteistyösopimuksen 16 artiklan, mainitun tekstiilituotteita koskevan sopimuksen 15 artiklan ja mainitun asetuksen 3 artiklan mukaisesti asetuksen (EY) N:o 3355/94 liitteissä C I-C V lueteltujen tuotteiden tuonnille on asetettava vuotuiset tariffikatot, joiden yli meneviltä määriltä on mahdollista kantaa kolmansiin maihin sovellettavia tulleja; tässä tilanteessa on tarpeen, että komissio saa säännöllisesti tietoa mainittujen tuotteiden tuonnin kehityksestä ja että kyseisten tuotteiden tuontia valvotaan vastaavasti; mainitut vuotuiset katot olisi näin ollen avattava vuodeksi 1995,
yhteisön valvonta on mahdollista toteuttaa käyttämällä hallinnointimenettelyä, joka perustuu kaiken kyseisten tuotteiden tuonnin yhteisönlaajuiseen lukemiseen kattoihin sitä mukaa kuin kyseisiä tuotteita esitetään tullille vapaaseen liikkeeseen luovutusta koskevilla ilmoituksilla; kyseisen hallinnointimenettelyn yhteydessä on määrättävä mahdollisuudesta aloittaa tullien kanto uudelleen heti, kun mainitut katot on saavutettu yhteisössä, ja
kyseinen hallinnointimenettely edellyttää läheistä ja erityisen nopeata yhteistoimintaa jäsenvaltioilta ja komissiolta, jonka on erityisesti voitava seurata tuonnin lukemista kattoihin,
ON ANTANUT TÄMÄN ASETUKSEN:
1 artikla
1 Tiettyjen Bosnian ja Hertsegovinan, Kroatian ja Slovenian tasavalloista sekä entisestä Jugoslavian tasavallasta Makedoniasta peräisin olevien, asetuksen (EY) N:o 3355/94 liitteissä C I, C II, C III, C IV ja C V sekä Euroopan talousyhteisön ja Slovenian tasavallan välisen tekstiilituotteiden kauppaa koskevan sopimuksen liitteessä V ilmoitettujen tuotteiden yhteisöön tuonnille asetetaan 1 päivästä tammikuuta 31 päivään joulukuuta 1995 katot ja niiden tuonti saatetaan yhteisön valvontaan.
Ensimmäisessä alakohdassa tarkoitettujen tuotteiden tavaran kuvaukset, yhdistetyn nimikkeistön koodit ja kattojen tai alakattojen tasot ilmoitetaan edellä mainituissa liitteissä. Liitteessä C II kyseiset katot ilmoitetaan 4 sarakkeen b kohdassa.
Slovenian tasavallan kanssa tehdyn mainitun sopimuksen liitteen V mukaisesti avattavia kattoja koskevat järjestysnumerot ja yhdistetyn nimikkeistön koodit ilmoitetaan tämän asetuksen liitteessä.
2 Tietyille liitteen C II tuotteille, joille on suoritettu ulkoisia jalostustoimenpiteitä taloudellisesti vaikuttavaa ulkoista jalostusmenettelyä koskevan yhteisön lainsäädännön mukaisesti, vahvistetut katot ilmoitetaan 4 sarakkeen a kohdassa.
3 Lukeminen kattoihin tai alakattoihin toteutetaan sitä mukaa kuin tuotteet esitetään tullille vapaaseen liikkeeseen luovutusta koskevilla ilmoituksilla, jolloin mukana on oltava yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92(3) 27 artiklassa säädettyä menettelyä noudattaen vahvistettujen alkuperäsääntöjen mukainen tavaratodistus.
Liitteen C II 4 sarakkeen a kohdassa 5, 6, 7, 8, 15 ja 16 ryhmälle vahvistettujen kattojen osalta on tuotteiden, joille on suoritettu ulkoisia jalostustoimenpiteitä taloudellisesti vaikuttavaa ulkoista jalostusmenettelyä koskevan yhteisön lainsäädännön mukaisesti, jälleentuonti mahdollista lukea vastaaviin kattoihin ainoastaan, jos mainittujen tasavaltojen tai alueen toimivaltaisten viranomaisten antamassa tavaratodistuksessa viitataan taloudellisesti vaikuttavaa ulkoista jalostusmenettelyä koskevan yhteisön lainsäädännön mukaiseen ennakkolupaan.
Tavara on mahdollista lukea kattoon tai alakattoon ainoastaan, jos tavaratodistus esitetään ennen päivää, jona tullien kanto on aloitettava uudelleen.
Kattojen tai alakattojen täyttyminen yhteisössä todetaan ensimmäisessä, toisessa ja kolmannessa alakohdassa määritellyin edellytyksin suoritetun lukemisen perusteella.
Jäsenvaltioiden on annettava komissiolle säännöllisesti tietoa edellä esitettyjen yksityiskohtaisten sääntöjen mukaisesti toteutetusta tuonnista; kyseiset tiedot on toimitettava 5 kohdassa säädetyin edellytyksin.
4 Kun katot tai alakatot on saavutettu, komissio voi asetuksella säätää kolmansiin maihin tosiasiallisesti sovellettavien tullien uudelleen kantamisesta kalenterivuoden loppuun asti.
5 Jäsenvaltioiden on toimitettava komissiolle viimeistään kunkin kuukauden viidentenätoista päivänä luettelo edellisen kuukauden aikana luetuista määristä. Komission pyynnöstä jäsenvaltioiden on toimitettava luettelot luetuista määristä kymmenen päivän jaksoilta, jolloin kyseiset luettelot on lähetettävä viiden arkipäivän määräajassa kunkin kymmenen päivän jakson päättymisestä.
2 artikla
Jäsenvaltioiden ja komission on oltava läheisessä yhteistoiminnassa tämän asetuksen noudattamisen varmistamiseksi.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä joulukuuta 1994.

Labels: 18
3
1